***Morgan Kane og «The Wild Bunch»*** er en norsk roman, utgitt som bok nummer 61 i den 83 bind store serien om western-helten og US-marshalen Morgan Kane. Boka ble lansert i 1972, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr. 487 og kostet fire kroner. I senere ugivelser er boka også presentert med tittelen i kortform, kun som ***«The Wild Bunch»***.

Dette er den andre boka med «den ville gjengen», som leserne først møtte i den foregående boka *Satans Horn*. Den skal i første omgang bli etterfulgt av tre utgivelser med «the wild bunch»-emblem på forsiden, - og langt senere i serien med enda to. Ved å bruke den faktiske, historiske gjengen og dens faktiske, historiske personer som scene skaper Hallbing en slags historisk realisme i Kanes univers.

Han bruker bandens faktiske problemer (den hersens telegrafen, som forfølgerne bruker) og deres oppdaterte modus operandi (flere togran, færre bankran, så det skal bli lettere å komme unna). Den ville gjengen representerte på mange måter den nye tids problemer, med mer effektiv forbryterjakt og mer velorganiserte kjeltringer. Omstendighetene rundt gjengen hjelper Hallbing å lose den middelaldrende, litt lite omstillingsvillige Morgan Kane fram mot århundreskiftet.

Den hjelper også Kane selv, siden øvrigheta i Washington trenger ham i kampen mot banden, og derfor legger granskningen av hans noe uortodokse metoder til side. Dermed kan marshal-sjefen Shane og Hallbing la Kane beholde stjernen. Ihvertfall foreløpig.

Handlingen
----------

*Morgan Kane og «The Wild Bunch»* er lagt til vinteren og våren 1894/1895, med en Kane som snart runder 40 år. I boka konfronteres han med noen av gjengens minst sympatiske, George Curry og brødrene Logan. Etter et par drap søker brødrene tilflukt i gjengens skjulested Hole-in-the Wall, men bestemmer seg for å dra tilbake da de oppdager at det eksisterer et vitne til ugjerningen. 

Der de hadde tenkt å drepe vitnet, møter de isteden Kanes kuler. Lonnie Logan, Johnny Logan og Joe Thornhill dør. I Kanes første store oppgjør med banden dør også Jack Bennet og den grusomste av dem alle: Sadisten George «Flat Nose» Curry får en verst mulig endelikt, - blodig, mishandlet og *flådd*. 

Et av punktene der Hallbing møtte kritikk, var for sin omtale av vold. I *Morgan Kane og «The Wild Bunch»* er voldsskildringene råere enn noen gang, noe som skjerpet denne kritikken. Litteraturprofessor Willy Dahl mener «forfatteren tok tukt» etter dette, for «den makabre slubringen i blod» ble det mindre av i kommende utgivelser.

Mottagelsen av boka
-------------------

Kane-serien var de første årene etter at den startet i 1966 blitt utgitt i nokså normale pocket-opplag på 12-16000, men fra 1969 hadde forlaget merket en økende interesse. Forleggeren Finn Arnesen beskriver utviklingen etter det som «rakettferden mot kjempeopplagene». Året før *Morgan Kane og «The Wild Bunch»* kom ut hadde førsteopplaget nådd 40 000, og i løpet av 1972 skulle det nå 60 000.

Seriens popularitet gjorde at *Morgan Kane og «The Wild Bunch»* snart måtte trykkes i nye opplag. Mens den fortsatt ble utgitt i Bladkompaniets opprinnelige pocket-serie kom boka i minst tre opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.

Og utgivelsene var ikke begrenset til Norge. 

Boka kom i 1977 i Danmark på Winther som *«The Wild Bunch»* og året etter i Sverige som *Betala i bly*.
I Finland kom den i 1980 på Otava som *Villi kopla*. Også Island fikk sin utgave: *Óaldarflokkurinn*.

Senere utgivelser
-----------------

Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med *Den siste jakten*. Nå havnet *Morgan Kane og «The Wild Bunch»* med tittelen i kortform i et dobbeltbind, i bok nr. 35, sammen med *Satans Horn*. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom *«The Wild Bunch»* i 2007 som bok 68 i bind 67–68. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom den i 2014 som bok nr. 70 i serien.

Plasseringen som bok 70 i serien er ført videre i senere utgivelser, som i Cappelen Damms lydbokversjon fra 2021, lest inn av Torgeir Reiten. Her er imidlertid den opprinnelige tittelen *Morgan Kane og «The Wild Bunch»*  tilbake.

Referanser
----------

1. ↑  Willy Dahl: *Morgan Kane fra Norge : En studie i litterær suksess*, J. W. Eide Forlag, Bergen, 1976, side 31.
2. ↑  Hallbing selv angir 12-15000, se *Den store boka om Morgan Kane*, Atle Nielsen, Kjell Jørgen Holbye m. fl. Aller forlag 2014, side 291. Forleggeren Arnesen angir 15-16000, se Finn Arnesen: *Fra Rudolf Muus til Margit Sandemo : 75 års folkelesing fra Bladkompaniet AS*, Bladkompaniet 1990, side 122
3. ↑  Finn Arnesen: *Fra Rudolf Muus til Margit Sandemo : 75 års folkelesing fra Bladkompaniet AS*, Bladkompaniet 1990, side 122
4. ↑  Antall opplag er angitt på bokoversikt i 6. opplag av *Udyret fra Yuma*, Bladkompaniet 1972
5. ↑  Serien omfattet alle bøkene til og med *Der ørnene dør*. Se *Den store boka om Morgan Kane*, Atle Nielsen, Kjell Jørgen Holbye m. fl. Aller forlag 2014, side 322
6. ↑  «morgankane.org». Arkivert fra originalen 22. oktober 2022. Besøkt 5. november 2022.
7. ↑  morgankane.org[*død lenke*]
8. ↑  «morgankane.org». Arkivert fra originalen 19. oktober 2022. Besøkt 5. november 2022.
9. ↑  «morgankane.org». Arkivert fra originalen 20. oktober 2022. Besøkt 5. november 2022.
10. ↑  Serien er listet opp i *Den store boka om Morgan Kane*, Atle Nielsen, Kjell Jørgen Holbye m. fl. Aller forlag 2014, side 323, men der er *Satans Horn* og *Morgan Kane og «The Wild Bunch»* uteglemt, og påfølgende nummer feil. Boka er oppført hos Biblioteksentralen med riktig nummer og tittel på det avbildede bok-coveret (men med den opprinnelige tittelen angitt i selve teksten...)
11. ↑  Presentasjon av lydboka *Morgan Kane og «The Wild Bunch»* på Cappelen Damms nettsider

Kilder
------

* Atle Nielsen, Kjell Jørgen Holbye m. fl.: *Den store boka om Morgan Kane*, Aller forlag 2014, side 246–247.


| * v
* d
* r
Bokserien *Morgan Kane* og hovedpersonen Morgan Kane av Louis Masterson (Kjell Hallbing) |
| --- |
| Bøkene | 

|  |  |
| --- | --- |
| 1966 | *Uten nåde* **·** *I dragens klør* **·** *Med revolver og stjerne* **·** *Med loven i ryggen* |
| 1967 | *En Rangers ære* **·** *Morder og marshal!* **·** *Pistoléro* **·** *Udyret fra Yuma* **·** *Djevelens marshal* **·** *Revolvermanns arv* **·** *Hevn!* **·** *Storm over Sonora* **·** *Jungelens lov* **·** *Ingen tårer for Morgan Kane* |
| 1968 | *Mellom liv og død (Morgan Kane - Texas Ranger)* **·** *Tilbake til kampen* **·** *Rio Grande* **·** *Bravado (Morgan Kane og smuglerne)* **·** *Galge-ekspressen* **·** *De piskede* **·** *Bøddelen fra Guerrero* **·** *Drep for loven* **·** *Duell i Tombstone* |
| 1969 | *Dette er døden, señor Kane* **·** *Coyoteros!* **·** *Helvete under null* **·** *De dødes dag* **·** *Blodig jord* **·** *Høyt spill i New Orleans* **·** *Apache!* **·** *Blod og gull* |
| 1970 | *Kane’s likemann* **·** *Dødsklokkene* **·** *Demonen fra Nicaragua* **·** *Hevnens engler* **·** *Gribbene i Sierra Madre* **·** *Død manns skygge* **·** *El Gringo* **·** *El Gringo’s hevn* **·** *Hardere enn stål* **·** *«Killer» Kane* **·** *$10 000 for Jesse Rawlins* **·** *For en neve pesos* **·** *El Gringo vender tilbake* |
| 1971 | *To desperados* **·** *Kane’s kvinner* **·** *Slavenes kyst* **·** *Kane’s våpen* **·** *Oklahoma terror* **·** *Kane’s colt* **·** *Morgan Kane – menneskejeger* **·** *Djevelens utvalgte* **·** *Tempelprestinnens gjenganger* **·** *Bøffelkrigen* **·** *Revolver til salgs* |
| 1972 | *Hevneren fra Tombstone* **·** *Duell i San Antonio* **·** *En colt til señora* **·** *Portrett av en revolvermann* **·** *Satans Horn* **·** *Morgan Kane og «The Wild Bunch»*  **·** *Tigeren fra Montana* **·** *Den gale hunden fra Utah* **·** *Tigeren er løs!* |
| 1973 | *Alaska marshal* **·** *Yukon’s onde ånd* **·** *Klondike ’97* **·** *Dommedag i Skagway* **·** *Legenden om Morgan Kane* **·** *Blodsporet til Santa Fe* |
| 1974 | *Comanche!* **·** *Den siste cheyenne* **·** *Der ørnene dør* **·** *Lovens bøddel* **·** *Kane’s lov* |
| 1975 | *Møte i Tascosa* **·** *I Morgan Kane’s fotspor* |
| 1976 | *Heltene er trette* **·** *Cuba libre!* **·** *Satans Kane!* |
| 1977 | *Bandidos Yanqui* |
| 1982 | *Den siste jakten* |
| 1985 | *Kane’s stjerne* |

 |
| Sønnen Paco Galàn | *Diablito-serien*: *Korset og sverdet* (1978) **·** *Lenken og fanen* (1978) **·** *Flammen og rosen* (1979)*El Diablo-serien*: *El Diablo* (1991) **·** *Askeneven* (1994) **·** *Fryktens port* (1996) **·** *Stormens øye* (1997) |
| Figurer | Morgan Kane **·** Paco Galàn (Diablito) **·** Linda Swift **·** Charlie Katz **·** Ed Zachary **·** Jesse Rawlins |
| Relaterte artikler | *Balladen om Morgan Kane* (sang av Benny Borg) **·** Finn Arnesen (forlegger) **·** Ernst Olsen Meister (tegner) |